পাকিস্তানের বেলুচিস্তান হাইকোর্টের (বিএইচসি) প্রথম নারী প্রধান বিচারপতি হলেন সাইয়েদা তাহিরা সফদার। শনিবার বেলুচিস্তান গভর্নর ভবনে তিনি শপথগ্রহণ করেন। মুখ্যমন্ত্রী জ্যাম কামাল খানের উপস্থিতিতে শপথ অনুষ্ঠান পরিচালনা করেন গভর্নর মোহাম্মদ খান আচাখজেই। এতে উচ্চ আদালতের বিচারক ও জ্যেষ্ঠ আইনজীবীরা উপস্থিত ছিলেন। সাবেক বিচারপতি মোহাম্মদ নূর মুসকানজেইয়ের পর তাহিরা সফদার ছিলেন বেলুচিস্তান হাইকোর্টের সবচেয়ে জ্যেষ্ঠ আইনজীবী। বেলুচিস্তানের দেওয়ানি আদালতের প্রথম নারী বিচারক হিসেবেও নিয়োগ পান তিনি। ২০০৯ সালের ১১ মে স্থায়ী বিচারক হিসেবে শপথগ্রহণ করেন তিনি। ওই একই বছরের সেপ্টেম্বরে হাইকোর্টের অতিরিক্ত বিচারক হিসেবে তিনি নিয়োগ পান। বিচারক হিসেবে নিয়োগ পাওয়ার পর থেকে তিনি ১৫৭টি সাংবিধানিক পিটিশনের শুনানি গ্রহণ করেছেন। তিনি বেলুচিস্তান সার্ভিস ট্রাইব্যুনালেরও চেয়ারপারসনের দায়িত্ব পালন করেন। ১৯৫৭ সালের ৫ অক্টোবর তিনি দেশটির কোয়েটায় জন্মগ্রহণ করেন। ১৯৮০ সালে তিনি কোয়েটা ইউনিভার্সিটি অব ল কলেজ থেকে আইনের ডিগ্রি অর্জন করেন।